Document ID: 32004R0502

Padomes Regula (EK) Nr. 502/2004
(2004. gada 11. marts),
ar ko groza Regulu (EK) Nr. 1177/2002 par pagaidu aizsargpasākumiem kuģu būves nozarē
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 87. panta 3. punkta e) apakšpunktu, 89. pantu un 133. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu [1],
tā kā:
(1) Eiropas Komisija un Korejas Republikas valdība 2000. gada 22. jūnijā parakstīja saskaņotu protokolu (Agreed Minutes) par kuģu būvi pasaulē, turpmāk - "saskaņotais protokols", lai atjaunotu godīgas un pārredzamas konkurences apstākļus. Tomēr Korejas puse nav efektīvi īstenojusi saskaņotajā protokolā paustās apņemšanās, jo īpaši apņemšanos nodrošināt efektīvu cenu uzraudzības mehānismu, un tādēļ vēl joprojām nav sasniegts apmierinošs rezultāts.
(2) Ar Regulu (EK) Nr. 1177/2002 [2] ierobežotos tirgus segmentos izņēmuma un pagaidu kārtā un uz īsu un ierobežotu laika posmu ieviesa pagaidu aizsargpasākumu kuģu būves nozarē, lai palīdzētu Kopienas kuģu būvētavām segmentos, ko skārusi nelabvēlīga ietekme, radot zaudējumus un būtisku kaitējumu Korejas negodīgās konkurences dēļ. Turklāt šo pagaidu aizsargpasākumu pieņēma tikai pēc tam, kad Kopiena jau bija ierosinājusi strīdu izšķiršanas procedūru pret Korejas Republiku, un gadījumā, ja strīdu izšķiršanas procedūru pabeigtu vai atliktu, tas būtu jāatceļ.
(3) 2002. gada 8. oktobrī, kā noteikts Lēmumā 2002/818/ EK [3], Kopiena sāka strīdu izšķiršanas procedūru pret Korejas Republiku, lūdzot konsultācijas saskaņā ar Pasaules tirdzniecības organizācijas Vienošanos par strīdu izšķiršanas noteikumiem un procedūrām.
(4) Konsultācijās starp Korejas Republiku un Kopienu, ko paredzēja PTO Vienošanās, apmierinošu risinājumu nepanāca. 2003. gada 11. jūnijā Kopiena lūdza PTO Strīdu izšķiršanas organizācijai izveidot īpašu grupu, kas izskatītu jautājumu par Korejas negodīgo kuģu būves praksi.
(5) Regulas (EK) Nr. 1177/2002 termiņš beidzas 2004. gada 31. martā. Korejas Republika vēl joprojām nav efektīvi īstenojusi savas apņemšanās, kas paustas saskaņotajā protokolā, un nav gaidāms, ka minētajā datumā būs pabeigta PTO strīdu izšķiršanas procedūra. Tādēļ ir jāpagarina pagaidu aizsargpasākuma termiņš,
IR PIEŅĒMUSI ŠO REGULU.
1. pants
Regulas (EK) Nr. 1177/2002 5. pantu aizstāj ar šādu pantu:
"5. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Tās termiņš beidzas 2005. gada 31. martā."
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 11. martā

Labels: 1
4
19
3
18